Стефан је умро 1131. године. На власт је дошао ослепљени Алмошов син Бела који је носио надимак „Слепи“ (1131—1141). Његова супруга била је српска принцеза Јелена, ћерка великог рашког жупана Уроша I. По доласку Беле на власт одржан је сабор у Араду на коме је Јелена наредила да се убију виновници Белиног ослепљења (68 људи блиских Коломану који су предложили да Белу и Алмоша ослепе). Следеће године сузбијен је напад Коломановог непризнатог сина Бориса који се, у борби за наследна права, обратио за помоћ Русији и Пољској (одлучујућа битка одиграла се на реци Шајо). Бела је под угарску власт вратио Далмацију и придодао угарској краљевској титулатури Раму. Титулу херцега (бана) понео је његов млађи син Ладислав.